Brownov poslovni forum protekao u ozračju 'iskrenosti i otvorenosti'
"Želimo da forumi poput dubrovačkog više ne budu potrebni i da do ulaganja dolazi spontano" - izjavio je veleposlanik SAD James Foley
Zamjenica pomoćnika američkog ministra trgovine Michele O'Neal je kao područja od posebnog interesa za američke ulagače istaknula sektore energetike te medicinske i informatičke tehnologije. U Dubrovniku je jučer u popodnevnim satima završio dvodnevni Brownov forum koji je okupio oko 200 poslovnih ljudi i političkih predstavnika iz SAD-a i zemalja regije. Forum je održan u organizacijI SAD-a i suorganizatora iz Hrvatske, a svrha mu je bila omogućiti kontakte između poslovnih ljudi iz velikih američkih kompanija zainteresiranih za ulaganja u regiju s predstavnicima tvrtki i političarima iz zemalja regije. Jedan od ciljeva ovogodišnjeg Brownova foruma, većeg i ambicioznijeg od prethodnih, bila je potaknuti tvrtke iz zemlja regije, pojedinačno premalih da bi privukle velike ulagače, na međusobno povezivanje kako bi postale atraktivnije za investitore. Među dvjestotinjak sudionika toga međunarodnog skupa koje su prvog dana pozdravili najviši predstavnici vlasti u Hrvatskoj, predsjednik Ivo Josipović i premijerka Jadranka Kosor, bili su predstavnici pedesetak velikih američkih kompanija. Kad bih ovu konferenciju želio opisati jednom riječju - bila bi to riječ „iskrenost“ - kazao je jučer američki veleposlanik u Hrvatskoj James Foley, iznoseći završne zaključke dvodnevne konferencije. Dvjestotinjak sudionika okupilo se na konferenciji, kazao je Foley, zato što 'vjeruju da regija nudi goleme mogućnosti za ulaganje, ali one nisu iskorištene'. Poruka konferencije, pojasnio je, 'nije sumorna, jer se svi slažu da koraci koje treba napraviti da bi se otvorio put investicijama nisu samo mogući nego i vrlo jednostavni, jer javnu upravu treba preurediti i učiniti pristupačnom poduzetnicima'. "Željeli bismo dostići razinu u kojoj forumi poput dubrovačkog više neće biti potrebni jer će se ulaganja odvijati spontano, sama od sebe“ - rekao je američki veleposlanik u Hrvatskoj. U ime domaćina zaključke dvodnevne konferencije iznio je potpredsjednik Vlade zadužen za ulaganja, Domagoj Milošević. Postoje pokazatelji - ustvrdio je Milošević - da će ova regija biti iduće područje velikih gospodarskih ulaganja u Europi. "U današnjem svijetu u kojem globalizacija i rastuća gospodarstva napreduju svjetlosnom brzinom, uspjeti se može jedino zajednički, a ne pojedinačno, jer u gospodarstvu veličina jest važna. Hrvatska" - ustvrdio je Milošević - "već razmatra mogućnosti zajedničkog nastupa sa zemljama iz okruženja na trećim tržištima", što bi pomoglo u prevladavanju ograničenja uzrokovanih nedovoljnom veličinom tržišta kad zemlje regije nastupaju pojedinačno. "Spremni smo i odlučni stvoriti uvjete za investitore kako bi njihove tvrtke uspješno poslovale u Hrvatskoj“ - rekao je Domagoj Milošević. Zamjenica pomoćnika američkog ministra trgovine Michele O'Neal je kao područja od posebnog interesa za američke ulagače istaknula sektore energetike te medicinske i informatičke tehnologije.